Broj: 711-I-1175-M-70/21-02-12

Zagreb, 25. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Alena Jurenca, općinskog načelnika Općine Čačinci,** za davanjem mišljenja Povjerenstva**,** na 132. sjednici, održanoj 25. lipnja 2021., daje sljedeće:

**MIŠLJENJE**

**I. Temeljem odredbe članka 13. stavka 2. ZSSI-a,** **nema zapreke da dužnosnik Alen Jurenac uz volontersko obnašanje dužnosti općinskog načelnika Općine Čačinci obnaša i funkciju ravnatelja Javne ustanove Park prirode Papuk, budući da se ne radi o upravljačkoj funkciji, kao i da s te osnove prima naknadu.**

**II. Upućuje se dužnosnik da podnese izvješće o imovinskom stanju s naznačenom svrhom ispravka podataka za funkciju koju obnaša.**

Obrazloženje

 Zahtjev za davanjem mišljenja Povjerenstva podnio je Alen Jurenac, općinski načelnik Općine Čačinci. U knjigama ulazne pošte zahtjev je zaprimljen pod poslovnim brojem 711-U-2626-M-70/21-01-5, dana 21. lipnja 2021., povodom kojeg se vodi predmet broj M-70/21.

Dužnosnik u zahtjevu u bitnom navodi kako je 16. lipnja 2021. predao izmijenjeno izvješće o imovinskom stanju u kojem je previdio označavanje opcije kojom produžuje izmijenjeni status dužnosnika. Naime, nakon obnašanja dužnosti zamjenika općinskog načelnika u prošlom mandatu, na posljednjim održanim lokalnim izborima 16. svibnja 2021. godine izabran je za općinskog načelnika Općine Čačinci, što je planirao navesti u novoj izmjeni izvješća. Također, dužnost općinskog načelnika obavljao bi kao volonter, a naglašava da paralelno obavlja posao ravnatelja Javne ustanove Park prirode Papuk koja je osnovana od strane Vlade Republike Hrvatske. Stoga ga zanima mišljenje Povjerenstva povodom obnašanja navedene funkcije i dužnosti općinskog načelnika Općine Čačinci.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Alen Jurenac povodom obnašanja dužnosti općinskog načelnika Općine Čačinci obvezan postupati sukladno odredbama ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da dužnosnik Alen Jurenac dužnost općinskog načelnika Općine Čačinci obnaša od 21. svibnja 2021., dok je u prethodna dva mandata, 2013.-2017. i 2017.-2021. obnašao dužnost zamjenika općinskog načelnika Općine Čačinci.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 3. ZSSI-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti obavljati poslove upravljanja u poslovnim subjektima.

Uvidom u podatke Sudskog registra Trgovačkog suda u Bjelovaru utvrđeno je da je pod matičnim brojem subjekta: 010043937 upisano trgovačko društvo JAVNA USTANOVA PARK PRIRODE PAPUK, OIB: 09100391705. Kao jedini član/osnivač navedenog društva upisana je Republika Hrvatska. Dužnosnik Alen Jurenac upisan je kao ravnatelj navedene javne ustanove.

Uvidom u Statut Javne ustanove Park prirode Papuk utvrđeno je da su tijela Ustanove Upravno vijeće i ravnatelj. Budući da je, kako proizlazi iz odredaba Statuta Javne ustanove Park prirode Papuk, funkcija ravnatelja izvršna funkcija, nema zapreke da dužnosnik Alen Jurenac uz obnašanje dužnosti općinskog načelnika Općine Čačinci, koje dužnosnik namjerava obnašati kao volonter, obnaša i funkciju ravnatelja Javne ustanove Park prirode Papuk.

U skladu s navedenim, a u smislu članka 13. stavka 2. ZSSI-a, budući da se ne radi o upravljačkoj funkciji, odnosno da dužnosnik ne obnaša funkciju člana upravnog vijeća, nema zapreke da dužnosnik Alen Jurenac uz volontersko obnašanje dužnosti općinskog načelnika Općine Čačinci, u toj ulozi prima naknadu.

Slijedom svega navedenog, upućuje se dužnosnik da još jednom podnese izvješće o imovinskom stanju s naznačenom svrhom ispravka podataka, u kojem izvješću će navesti novu dužnost koju obnaša, kao i eventualne druge promjene.

Slijedom navedenog Povjerenstvo je dalo mišljenje kao u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl.iur.

Dostaviti:

1. Dužnosnik Alen Jurenac, osobnom dostavom
2. Objava na internetskoj stranici Povjerenstva
3. Pismohrana